Document ID: 32000D0552

Komission päätös,
tehty 15 päivänä syyskuuta 2000,
hevoseläinten liikkuvuutta ja niiden lähettämistä koskevista suojatoimenpiteistä eräissä Länsi-Niilin virustaudin saastuttamissa Ranskan osissa
(tiedoksiannettu numerolla K(2000) 2712)
(ETA:n kannalta merkityksellinen teksti)
(2000/552/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 10 artiklan,
sekä katsoo seuraavaa:
(1) Eräissä Ranskan departementeissa on hevosissa todettu Länsi-Niilin virustautia, ei-tarttuvaa vektorihyönteisten levittämää virustautia, johon liittyy enkefaliitin kliinisiä merkkejä.
(2) Tämä tauti voi aiheuttaa vaaran ihmisille ja hevoseläimille.
(3) Kesäkuun 26 päivänä 1990 annetussa neuvoston direktiivissä 90/426/ETY säädetään eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta(3).
(4) Vaikka Ranska on toteuttanut kansallisia toimenpiteitä taudin valvomiseksi, olisi sovellettava lisärajoituksia siihen asti, kun epidemiologisten tutkimusten myöhemmät tulokset ovat saatavilla. Koska on mahdollista tunnistaa maantieteellisiä alueita, joilla riski on erityisen suuri, hevoseläinten liikkuvuutta koskevia rajoituksia olisi sovellettava alueellisin perustein.
(5) Komission olisi toteutettava Ranskan saastuneiden osien sisällä ja sieltä pois kuljetettavia hevoseläimiä koskevia väliaikaisia suojatoimenpiteitä yhteistyössä kyseisen jäsenvaltion kanssa kunnes pysyvä eläinlääkintäkomitea on pitänyt kokouksen.
(6) Tätä päätöstä tarkastellaan uudelleen 3 päivänä lokakuuta 2000 pidettävässä pysyvän eläinlääkintäkomitean kokouksessa,
ON TEHNYT TÄMÄN PÄÄTÖKSEN:
1 artikla
1. Rajoittamatta direktiivin 90/426/ETY 8 artiklan soveltamista, hevoseläimiä ei saa kuljettaa liitteessä I määritellyillä alueilla sijaitsevilta tiloilta toisille liitteessä I määritellyillä alueilla sijaitseville tiloille eikä niitä saa kuljettaa pois liitteessä I määritellyiltä alueilta tai näiden alueiden kautta ellei niiden mukana ole eläinkohtaista eläintautitodistusta, joka rekisteröityjen hevoseläinten osalta on mainitun direktiivin liitteessä B olevan mallin mukainen tai siitos- ja tuotantotarkoitukseen tai teurastukseen tarkoitettujen eläinten osalta liitteessä C olevan mallin mukainen.
2. Edellä olevan 1 kohdan säännösten lisäksi liitteessä I määriteltyjen alueiden sisällä tai sieltä pois kuljetettavien yksittäisten hevoseläinten mukana on oltava asianmukaisesti täytetty ja kyseisen departementin toimivaltaisten eläinlääkintäviranomaisten allekirjoittama, tämän päätöksen liitteessä II olevan mallin mukainen lisätodistus.
3. Edellä olevan 2 kohdan sääännöksiä ei sovelleta silloin, kun hevoseläinten kauttakuljetus tapahtuu valtateitä pitkin liitteessä I määriteltyjen alueiden kautta pysähtymättä ja määräpaikkana on todistettavasti liitteessä I määriteltyjen alueiden ulkopuolinen alue tai liitteessä I määritellyillä alueilla sijaitseva lentokenttä, josta ne kuljetetaan lentoteitse edelleen. Kauttakulun ja uudelleenlastauksen yhteydessä on toteutettava asianmukaisia toimenpiteitä hevoseläinten suojelemiseksi vektorihyönteisiltä.
2 artikla
Jäsenvaltioiden on muutettava Ranskaan soveltamansa toimenpiteet tämän päätöksen mukaisiksi.
Niiden on ilmoitettava niistä komissiolle.
3 artikla
Tätä päätöstä sovelletaan 31 päivään lokakuuta 2000.
4 artikla
Tämä päätös on osoitettu kaikille jäsenvaltioille.
Tehty Brysselissä 15 päivänä syyskuuta 2000.

Labels: 3
0
18
6